google/wiki40b huggingface dataset:
Arsinoe II av Egypt

Biografi

Arsinoe var den eldste datteren til konge og farao Ptolemaios I Soter (gresk: Πτολεμαίος Σωτήρ, Ptolemaios «Frelseren»), grunnleggeren av den hellenistiske, ptolemeiske kongedømme i Egypt, og med sin andre hustru Berenike I av Egypt.
Arsinoe var femten år da hun ble gift med Lysimakhos. Hun fødte ham tre sønner: Ptolemaios Epigonos, Lysimakhos, og Filip. For å sikre posisjoner for sine sønner for tronen, anklaget hun Lysimakhos' eldste sønn og antatte arving fra et tidligere ekteskap, Agathokles for forræderi. Agathokles var gift med Lysandra, en annen av Ptolemaios I Soters døtre. Halvsøstrene Arsinoe II og Lysandra var bitre fiender. Lysimakhos fikk kastet Agathokles i fengsel, og der ble han senere myrdet av Ptolemaios Keraunos, en halvbror av Arsinoe II og som var en flyktning ved Lysimakhos' hoff. 
Etter at Lysimakhos døde i et slag i 281 f.Kr. flyktet hun til byen Kassandria i Makedonia og giftet seg deretter med sin halvbror Ptolemaios Keraunos, en av sønnene til Ptolemaios I Soter fra et tidligere ekteskap. Dette ekteskapet var politiske grunner da begge krevde tronen i Makedonia og Trakia (på den tiden da Lysimakhos døde var han hersker over begge regioner, og hans makt strakte seg til sørlige Hellas og vestlige Anatolia). Forholdet mellom dem var aldri bra. Etter hvert som Ptolemaios Keraunos ble mer mektig, besluttet hun at det var på tide å stoppe ham. Hun konspirerte mot ham med sine sønner, men det slo feil og Keraunos drepte to av sønnene hennes, Lysimakhos og Filip, mens den eldste, Ptolemaios I Epigone, greide å slippe unna og flyktet nordover til Dardania, en historisk region i Balkan. Selv dro hun til Alexandria i Egypt for å søke beskyttelse hos sin bror, Ptolemaios II. Det er uklart når hun kom til Egypt, en gang mellom 279-274/3 f.Kr.
I Egypt fortsatte hun sine intriger og antagelig anstiftet anklagen og forvisningen sin brors første hustru Arsinoe I. Hun ble forvist til øya Koptos i sørlige Egypt hvor hun antagelig døde, men datoen er ukjent. Med brorens hustru fjernet kunne Arsinoe II å gifte seg med sin egen bror. Som et resultat fikk de begge epitet Filadelfoi, Φιλάδελφοι, «Søskenelsker» (flertall) av de grekere som mislikte denne incestuøse forbindelsen.
Arsinoe II delte alle titlene som hennes bror hadde og hun hadde åpenbart stor innflytelse. Hun fikk byer dedikert til seg, sin egen religiøse kult (slik egyptisk skikk var), og hennes bilde ble gjengitt på mynter. Tilsynelatende bidro hun stort til utenrikspolitikken, inkludert Ptolemaios' seier i den første syriske krig (274-271 f.Kr.) mellom Egypt og Selevkideriket i Midtøsten. Etter hennes død fortsatte Ptolemaios II å referere til henne på offentlige dokumenter, foruten også å prege mynter med hennes bilde og fortsette hennes kult. Han etablerte også dyrkelsen av henne som en gudinne, noe som samtidig etablerte sin egen dyrkelse som en gud.
Den norske skolen i Málaga

Den norske skolen i Málaga er en norsk privatskole som ligger i Benalmádena kommune vest for Málaga by i Spania.
Skolen ble ferdig bygget høsten 2006 Skolen er godkjent som 10-årig grunnskole, i årene 2013-2015 har skolen hatt VG1 men skolens styre ønsker ikke å tilby dette lenger. Den svenske skolen i Fuengirola tilbyr ytterligere videregående opplæring etter svensk modell. Svensk gymnasiemodell gir studiekompetanse i Norge. 
Den norske skolen blir drevet etter norsk læreplan, men i henhold til spansk lovverk er det obligatorisk spanskopplæring på alle klassetrinn.
Skolen har hatt et varierende elevtall, men har de seneste årene hatt ca. 120 elever
Skolen har en kantine, bibliotek, en fin skolegård, ballbinge, gressområde, treningsrom, lekehus, FAU-kiosk som er åpen etter skoletid på onsdager. 
Bakgrunnen for etableringen av skolen var et behov for at nordmenn som hadde opphold i Andalucía, skulle ha et undervisningstilbud for sine barn. 
Skolen drives av ACN som er en spanskregistrert organisasjon.
Neoeutrypanus

Utseende

Middelsstore, brun- eller gråaktige trebukker. Antennene er ofte svært lange, særlig hos hannene. Pronotum er nærmest tønneformet med en liten pigg litt bakenfor midten av siden. Hunnen har et forlenget eggleggingsrør som stikker ut bak dekkvingene.

Levevis

Larvene lever i død ved.

Utbredelse

Slekten er utbredt i Mellom- og Sør-Amerika.
Krudttønden

Krudttønden er en kafé og kultursenter beliggende på Serridslevvej i Østerbro i København. Krudttønden ble etablert i 1990 av København kommune etter oppfordring av lokale kunstnere og ildsjeler. Bygningen er en tidligere kaserne og ridehall, og er senere blitt utvidet.
Krudttønden blir anvendt til mange forskjellige kulturelle arrangementer; teater, konserter, debatter, utstillinger og mottagelser. Fasilitetene omfatter også en kulturkafé.
Krudttønden presenterer ca. 400 arrangementer i året, fordelt på ca. 100 konserter, 10 teaterproduksjoner, og en rekke øvrige kulturelle begivenheter og foredrag.
Krudttønden er en del av København kommunes kultur- og fritidsforvaltning.
Bağlama

Bağlama (fra det tyrkiske ordet bağlamak som betyr å "knytte sammen") er et strenginstrument som er veldig populært i områdene rundt Balkan, Lilleasia og Kaukasus - med kjerne i Tyrkia. 
Oldgamle versjoner har blitt funnet i arkeologiske utgravinger fra sumeriske og hittitiske områder i Anatolia, samt i antikke greske verker.
Instrumentet finnes nå i mange versjoner rundt de ulike områder som tidligere var en del av Det osmanske rike, spesielt landene rundt Middelhavet og vest i Asia. Det finnes en egen gresk versjon av dette instrumentet, også kalt baglama, men som er litt mindre enn den tyrkiske varianten.
Det blir like ofte referert til bağlama som saz (fra persisk ساز), selv om saz er en genrell betegnelse på en familie av ulike strenginstrumenter som brukes i tyrkisk, gresk, sefardisk, bulgarsk, albansk, kypriotisk, azerbajdsjansk, georgisk, armensk, syrisk, kurdisk og persisk musikk.
Musikksjangre som har tunge innslag av bağlama, saz, bouzouki. o.l. er: rebetika, laika, alla turca, klassisk ottomansk, turkukler, ciftetelli, sirtaki, azeri, sufimusikk, taverna, rumeli, zeybek, pontiak, karadeniz, lazutlar, m.m.
Ifølge The New Grove Dictionary of Music and Musicians brukes begrepene bağlama og saz om hverandre i Tyrkia.
Fergesambandet Kristiansund–Straumen–Kyrhaug–Forsnes

Kristiansund—Straumen—Kyrhaug—Forsnes var et fergesamband mellom Kristiansund, Straumen og Kyrhaug (Edøya) i Smøla i Møre og Romsdal fylke og Forsnes i Hitra i Trøndelag fylke.
Fergesambandet ble etablert i 1961 og var Hitras første fergesamband. Sambandet ble opprinnelig etablert i 1957 og forlenget til Forsnes 2. november 1961.
Fergeleiet Straumen ble erstattet av Kyrhaug (Edøya) etter åpningen av brusambandet Kulisvabrua, Hestøysundet bru og Dampleibrua i 1989 som knyttet Edøya til fast-Smøla. Samtidig ble fergesambandet også endret og gikk ikke lenger direkte til Kristiansund. Det nye fergesambandet i 1989 ble Aukan—Edøya—Forsnes, senere Sandvika—Edøya—Forsnes da fergeleiet på Aukan ble flyttet til Sandvika. Forsnes ble sløyfet fra dette sambandet i 2007 som helårstilbud. Sommeren 2008 ble det satt opp en egen sommerferge fra Sandvika fergekai på Tustna til Edøy i Smøla og videre til Forsnes.
Neophyte

Neophyte er en hardcore, eller gabber-gruppe som ble dannet i 1992 i Rotterdam, Nederland. De tre opprinnelige medlemmene er Jeroen Streunding (DJ Neophyte), Danny Greten og Robin van Roon.
Rødnebbterne

Atferd

Den lever av småfisk som den dykker etter. Når den fisker, står den nærmest helt stille over havet og sikter ut et bytte. Den legger som oftest 2-3 egg.

Trekket

I august hvert år flyr rødnebbterna sørover fra hekkeplassene sine i Nord-Europa og Nord-Amerika. Fuglene som flyr fra nordlige Canada og Grønland må krysse over Atlanterhavet. Utenfor den vesteuropeiske kysten møter de andre rødnebbterner Fennoskandia og den europeiske delen av Arktis. De kan fortsette langs kysten av Vest-Afrika, og noen runder Kapp det gode håp. Andre individer krysser over Atlanterhavet enda en gang mot østkysten av Sør-Amerika. En tredje mulighet noen rødnebbterner følger er å trekke sørover langs østsiden av Stillehavet, da fra Beringhavet, Nordøst-Russland og Alaska langs vestkysten av Sør-Amerika til Kapp Horn. Etter dette krysser alle disse tre gruppene Sørishavet mot Antarktis.

Lengste kjente trekk

En rødnebbterne som ble ringmerket som reirunge i Hälsingland i Sverige i juni 2003 er blitt funnet død på Stewart Island sør for Sørøya av New Zealand mindre enn seks måneder senere. Fuglen hadde da trekt hele 17 500 kilometer fra merkeplassen, noe som var ny rekord for en fugl ringmerket i Skandinavia.

Overvintringsområde

Trolig er rødnebbternas viktigste overvintringsområde den Antarktiske drivisen mellom ca. 55 til 150 grader østlig lengde, men arten finnes også vestover til 30 grader vestlig lengde. Om sommeren på den nordlige halvkule har fuglene dagslys hele døgnet. Om vinteren hekker ternene i Antarktis og har da lys 24 timer i døgnet der også. Ingen andre dyr opplever så mange timer sol og dagslys i løpet av et år, eller i løpet av livet. Dette svært lange trekket gjøres hvert år, og kan være opptil 40 000 km langt. Ingen rødnebbterner som er blitt ringmerket i Norge er gjenfunnet utenfor Antarktis, men en fugl merket i Danmark er blitt gjenfunnet på 65 grader sørlig bredde engang i februar måned. Siden det gjøres få gjenfunn utenfor vestkysten av Afrika, kan det antyde at rødnebbterna passerer lengre ute i havet enn makrellterna. Det gjøres forholdsvis mange kystnære gjenfunn i dette området av makrellterne.
Allerede i begynnelsen av mars forlater rødnebbterna vinterområdene, og trekker trolig vestover langs kanten av drivisen. I Weddellhavet trekker de i nordøstlig retning mot Sør-Afrika, før de fortsetter nordover omtrent den samme veien som de kom noen måneder tidligere.
Cecil B. DeMille Award

Cecil B. DeMille Award er en ærespris som deles ut på Golden Globe-utdelingen. Vinnerne velges av styret i Hollywood Foreign Press Association på bakgrunn av deres «fremragende bidrag til underholdningsverdenen». Prisen er oppkalt etter filmregissøren og produsenten Cecil B. DeMille. Han ble også den første vinneren av prisen i 1952, på den 9. Golden Globe-utdelingen. Prisen deles ut årlig, unntatt i 1976 og 2008. I 1962 ble Judy Garland den første kvinnen som vant prisen. I en alder av 39 år, er hun også den hittil yngste vinneren. Den hittil eldste er Samuel Goldwyn, som var 90 år gammel da han vant prisen i 1973.
ISO 3166-2:GT

ISO 3166-2:GT er Guatemalas del av ISO 3166-2, som er del av ISO 3166-standarden utgitt av International Orginazation for Standardization (ISO), som definerer koder for navna til hovedinndelingene (f.eks. delstater eller fylker) av alle land med kode i ISO 3166-1.
For Guatemala er det definert koder for 22 departementer.
Hver kode består av to deler, atskilt av en bindestrek. Første del er GT, ISO 3166-1 alfa-2-koden for Guatemala. Andre del er to bokstaver.
Bodybuilding under Stillehavslekene 2007

Bodybuilding under Stillehavslekene  2007. Bodybuilding var en av flere sporter som var med i de trettende stillehavslekene som ble arrangert i Apia på Samoa i perioden 25. august til 8. september 2007. Det var tredje gangen som bodybuilding var med på programmet under stillehavslekene. Det var ble konkurrert i sju klasser for menn og to for kvinner. Samoa ble beste nasjon med tre gullmedaljer foran Papua Ny-Guinea som også vant tre gull.
Bydel Sagene

Geografi

Sagene bydel består av strøkene Bjølsen, Iladalen, Sagene, Sandaker, Torshov, Åsen (Søndre Åsen) og mesteparten av Storo. I sørøst inkluderer også bydelen ett kvartal av strøket Grünerløkka.
Bydel Sagene grenser i nordvest til Ullevål hageby, Berg og Tåsen; i nord til Nydalen og Grefsen, og i nordøst til Nordre Åsen. Alle disse strøkene ligger i Nordre Aker bydel, som også administrerer en liten bit av Storo.
I sørøst ligger Torshovdalen innafor bydelsgrensa, med Trondheimsveien-Fagerheimgata som yttergrense. Her har vi bydel Grünerløkka på andre siden av grensa. Grensa mellom Sagene og Grünerløkka fortsetter vestover Christian Michelsens gate-Vogts gate-Sannergata-Waldemar Thranes gate til Uelands gate. Her har ett kvartal av strøket Grünerløkka havna innafor Sagenes bydelsgrense - nærmere bestemt Ringnes Park. Noen ville si at også kvartalet som ligger innafor Thorvald Meyers gate-Sannergata-Akerselva-Biermanns gate likeledes er en del av strøket Grünerløkka.
Strøket Ila er delt mellom tre bydeler. Sagene innehar den nordøstre tredjedelen man kaller Iladalen. Sør for Waldemar Tranes gate finner man den delen av Ila som ligger under Grünerløkka, og vest for Uelands gateUelands gate finner man den delen som administreres av St. Hanshaugen bydel. Når man følger Uelands gate oppover, får man etterhvert Lovisenberg på vestsida av gata, og deretter Nordre Gravlund. Begge disse stedene ligger under St. Hanshaugen bydel. Etter dette har man igjen Nordre Aker bydel på vestsida av Uelands gate.
Ring 2 går gjennom bydelen i syd. Trikken passerer gjennom Torshovs mest sentrale gate; Vogts gate. Busslinjene 20, 30, 37 og 54 passerer også gjennom bydelen.
Midt i bydelen renner Akerselva fra nord til sør. Langs elva finnes gamle industriområder og parker. Flere tusen mennesker følger elva gjennom Sagene bydel under Elvelangs i fakkellys,.et årlig kulturarrangement i september.

Det historiske Sagene

Historisk er navnet Sagene brukt om strøket langs Akerselva, fra Bjølsen/Sandaker i nord til Sannergata i syd. Navnet skriver seg fra oppgangssagene som ble bygget langs elven fra 1500-tallet. Enda tidligere fantes det møller her.
Til det historiske Sagene hører trehusbebyggelsen langs Maridalsveien og fabrikkmiljøet ved Sagveien.
Diesella

Diesella var et firma i Kolding, Danmark som produserte små hjelpemotorer til sykler. Det ble grunnlagt i 1943. Senere produserte firmaet knallerter som ble kjent over hele Danmark.

Historie

I 1943 startet Eli Andersen Diesella i Kolding som først produserte små hjelpemotorer som hadde rulletrekk direkte på bakhjulet av sylkkelen (en såkalt bakskyver) og var på 50 kubikksentimeter. De var beregnet til å monteres på sykler og bladet Motor skrev: "Cykelmotoren koster 720 kr. inklusive montering og omsetningsafgift til staten. (120 kr.) Alt i alt må man dog regne med å komme opp i små 800 kr., da loven krevde dynamolykter, baklykter, forgaffelforsterker og et lite horn."
I årene etter Andre verdenskrig Andre verdenskrig oplevede Diesella en kraftig vekst, og  i 1952 sendte Diesella den såkalte autosykkel eller knallert på markedet. Knallerten blev en stor suksess, og på et tidspunkt solgte Diesella ca. 200 knallerter om dagen, eller ca. 40 000 om året og endte med å bli Danmarks største knallertfabrikk.
Diesellas produksjon av knallerter ebbet ut på midten av 1960-årene, da konkurransen fra utenlandske knallerter ble større, og i 1967 rullet den siste knallert ut fra fabrikken i Kolding. Dette var dog ikke slutten for Diesella som utviklet nye forretningsområder, bl.a. framstilling av deler til bruk i landbruks- og entreprenørmaskiner.
Elisenberg

Elisenberg er et nabolag i bydel Frogner i Oslo. Elisenberg nevnes ikke som et eget strøk, men kan defineres til området hvor Elisenbergveien strekker seg fra Nobels gate til Frognerveien, i strøket Frogner.
Navnet kommer fra løkken Elisenberg, og ble gitt av eieren Zahlkasserer Andreas Schaft til ære for datteren Martine Elisabeth. Løkkebygningene er fortsatt bevart, og er nå kjent som Schafteløkken - og på sitt nærmeste så ligger den drøye 100 meter i luftlinje fra Elisenbergveien (mellom Bygdøy allé og Gimleveien).
Stedet blir betjent av stoppestedet Elisenberg på Frognerlinjen, og har også gitt navn til en underjordisk jernbanestasjon med samme navn som aldri har blitt fullført.
Elisenberg postkontor lå fram til begynnelsen av 1980-tallet på Bygdøy allés høyeste punkt - kvartalet rundt Frogner kirke («Gimlekomplekset»).
Alec Douglas-Home

Bakgrunn

Douglas-Home ble født i Mayfair i London som eldste sønn av en skots greve, og bar fra 1918 høflighetstittelen Lord Dunglass. Hans bror var dramatikeren William Douglas-Home. Han fikk sin utdannelse ved Eton College og Christ Church, et college ved University of Oxford.

Politisk karriere

Han ble han i 1931 valgt til parlamentsmedlem for det konservative parti. Hans aristokratiske røtter gav ham et fortrinn i eget parti. 
Han ble i 1937 parlamentarisk statssekretær for statsminister Arthur Neville Chamberlain og reiste med statsministeren i 1938 til München og Adolf Hitler der han var øyenvitne til forsøkene der å avverge en storkrig.  
I 1940, etter at han hadde meldt seg inn som frivillig i militæret, ble det ved en helsekontroll oppdaget et hull i ryggsøylen og tuberkulose i benet rundt hullet. Han undergikk i september samme år en seks timers lang operasjon for å fjerne den rammede delen av benet, og lå mesteparten av de to følgende årene på ryggen i gipsbandasje. 
I 1945 ble han parlamentarisk privatsekretær i det britiske utenriksministerium. Ved parlamentsvalget den 5. juli 1945 mistet han sin plass i Underhuset; i 1950 erobret han det tilbake. Da han arvet sin fars sete i Overhuset og ble den fjortende Earl of Home, ble han i 1951 nødsaget til å oppgi sin plass i Underhuset. Fra 1957 til 1960 var han Overhusets ordfører. 
I 1960 ble han utnevnt til Storbritannias utenriksminister. 
Fra 1963 til 1965 var han leder av det konservative partiet.

Senere politisk virke

Douglas-Home fortsatte som partileder og ledet opposisjonen mot regjeringen. Han sørget for å få endret fremgangsmåten for utvelgelse av partileder. Da Douglas-Home trådte tilbake fra vervet i juli 1965, ble Edward Heath hans etterfølger. Under de følgende seks år var Douglas-Home temmelig lojal mot Heath, sammenlignet med dem som ble luket bort av den som sammenlighet sitt partilederverv med det som en utålmodig gartner som skulle fremme ny vekst.
Da Heath ble stateminister i 1970, ble Douglas-Home atter utenriksminister; det ble antatt at dette var et arbeid som passet godt for ham. De vellykkede forhandlinger forut for landets inntreden i Fellesmarkedet var hans største fremgang.  Han ble utnevnt til Life peer som baron Home av Hirsel i 1973. Med dette var han tilbake i Overhuset.  (The Hirsel var familiens sete ved  Coldstream i Berwickshire sør i Skottland). 
Etter Heath-regjeringens nederlag mot Harold Wilson ved de to valgene i 1974 (28. februar og 10. oktober 1974) trakk Douglas-Home seg tilbake fra politikkens første geledd, men fortsatte med intervensjoner i Overhuset helt inn i 1990-årene.  
Douglas-Home ble den tredje lengstlevende britiske statsminister, etter Harold Macmillan og James Callaghan.  Han var forøvrig Tistelordenens kansler var 1973 til 1992.
Richmond Olympic Oval

Etterbruk

Etter de olympiske lekene vil hallen bli omgjort til en flerbrukshall bestående av to ishockeybaner, åtte parkettbelagte baner for ballspill og en 200 meters løpebane. Gulvene vil være mobile, slik at det vil være mulig å arrangere skøyteløp der i fremtiden.
Bakkejekta

Bakkejekta er en tro kopi av en jekt fra Holmedal i Sunnfjord. Originalen er bygd rundt midten av 1700-tallet og står i dag på Kystmuseet i Sogn og Fjordane. Kopien ble sjøsatt  St. Hans 2006.
Gaomi

Gaomi (kinesisk: 高密 ; pinyin: Gāomì) er et byfylke i provinsen Shandong i Folkerepublikken Kina. Det ligger under byprefekturet  Weifang.
Befolkningen var i 1999 på 845 140 innbyggere. Arealet er på 1.603 km².
Elven Jiaolai He, provinsens største elv, renner gjennom fylket.
Den lærde Zheng Xuan (127-200 e.Kr.), som på Handynastiets tid fikk utarbeidet en autoritativ versjon av Konfucius' Analektene og kommenterte verket utførlig, stammet fra Gaomi. Også forfatteren og nobelprisvinneren Mo Yan er fra Gaomi. De fleste av hans romaner utspiller seg der.
Gaomi, hvis historie er kjent tilbake til Qindynastiets tid, var del av et av de første områdene som Statsrådet åpnet for utenlandsk handel i samband med reformpolitikken i slutten på 1970-årene. Gaomi hadde fylkesstatus til 1994, men ble da oppgradert til byfylke.

Samferdsel

Den tyskbygde jernbanelinjen Schantung-Bahn (anlagt fra 1899 til 1904) førte gjennom Gaomi, og traseen er blitt oppgradert til bruk i det moderne kinesiske stamnett. 
Qingdao-Taiyuan høyhastighetstog stanser her på sin vei fra Qingdao til Taiyuan.
Rønnaug Alten

Skuespiller

Alten debuterte i 1930 på Den Nationale Scene som Viola i Helligtrekongersaften mot sin senere ektemann Georg Løkkeberg. Hun ble senere ansatt ved Det Nye Teater (Oslo Nye Teater) (1931–38), Nationaltheatret (1935), Trøndelag Teater (1945–48), Riksteatret (1949–51) og igjen fra 1975. Hun har også arbeidet ved Folketeatret. I årene 1972-74 var hun sentral i etableringen av Teatret Vårt i Molde. Blant hennes mange store roller kan nevnes tittelrollen i Anne Pedersdotter, og Ibsen-stykkene Hedda Gabler og Rosmersholm. Hun hadde også sentrale roller i oppsetninger av Lang dags ferd mot natt og Cherry's have. 
I 1962 spilte Rønnaug Alten hovedrollen i Fjernsynsteatrets oppsetning Kranes konditori, basert på Cora Sandels roman av samme navn. I 1968 spilte hun rollen som «fru Marie Darre» i Fjernsynsteatrets oppsetning av Helge Krogs drama Underveis. Senere samme år viste Fjernsynsteatret Den Røde Pimpernell. Alten hadde roller både i episoden Madame Guillotine arbeider og i episoden Spion på Lord Grenvilles ball. I 1969 medvirket hun som skuespiller i episode 5 av NRK Fjernsynets krimserie Taxi, og i 1970 spilte hun i Fjernsynsteatrets Yerma av Federico García Lorca.  I 1977 hadde Rønnaug Alten på ny en hovedrolle i Fjernsynsteatret, da hun spilte «Giza» mot Tordis Maurstads «Fru Orban» i stykket Kattelek av Istvan Örkeny. I 1989 viste NRK Fjernsynet Om sirupsnipper, om døden og Zorba og litt til. Alten spilte den ene hovedrollen mot Marius Podolski Rødsten. Dette var en forestilling i første rekke beregnet på ungdom. Manus var av Steffen Johanssen.

Regissør

Som teaterregissør gjorde hun seg bemerket med oppsetninger av Nederlaget, Eurydike og Becket.  
I 1960 sendte NRK Fjernsynsteatret En inspektør (originaltittel: An Inspector Calls) av J.B. Priestley, med regi av Rønnaug Alten. 
I 1962 oversatte og instruerte hun den franske dramatikeren Jean Anouilhs tragedie Eurydike for Fjernsynsteatret.

Det angår ikke oss!

I 1964 skrev hun sammen med Merete Skavlan manus til kabareten Det angår ikke oss!, som handlet om nazistenes behandling av jøder. Tekstene var basert dels på dokumentarstoff og dels på verker av Simone de Beauvoir, Bertolt Brecht, Olga Capek, Johan Borgen og Arnulf Øverland. Jahn Erik Joveng og Paul Skoe regisserte forestillingen, som ble urfremført på Oslo Tekniske Skole og senere vist på en rekke andre skoler. Oppsetningen fikk mye omtale i media, og i 1965 sendte Fjernsynsteatret en studioversjon av Det angår ikke oss! på NRK. Fjernsynsoppsetningen var regissert av Rønnaug Alten. Hverken Alten eller Merete Skavlan stod selv på scenen i disse oppsetningene.

Film

Rønnaug Alten filmdebuterte i Olav Dalgards Vi bygger landet fra 1936. Hun medvirket også i samme regissørs By og land hand i hand i 1937. Hennes filmkarriere bestod av få, men betydelige roller. Særlig huskes hun for sin innsats i Kranes konditori fra 1951 (hun spilte senere samme rolle i Fjernsynsteatrets oppsetning). Hun medvirket også i filmene Liten Ida (1981), Hjem går vi ikke (1955), Line (1961) og Vaktpostene (1965).

Annet

Gift med Georg Løkkeberg. Mor til Pål Løkkeberg og Cecilie Løkkeberg.
Neendakara

Neendakara er en landsby i Kollam (distrikt) 9 km nord for Kollam i Kerala, India. Det er Kollam-distriktets fiskerihavn. Neendakara ligger 30 km nord for Paravur.
Da portugisiske handesmenn slo seg ned i Kollam (den gang Quilon) tidlig på 1500-tallet, seilte de sine båter gjennom Neenadakara-sundet. På dette stedet finner man i dag Neendakara-broen (Neendakara Bridge), som idag er en del av motorveien National Highway 47. Broen forbinder landsbyen Neendakara med Sakthikulangara på den andre siden av Ashtamudi-innsjøen (Ashtamudi Lake).
På malayalam betyr Neendakara "en lang banke".
Hovedkvarteret til det norsk-indiske fiskeriprosjektet i Kerala lå i Neendakara fra prosjektet ble etablert i 1953 frem til 1961, da stedet ble overlevert til Keralas regjering. Prosjektet flyttet ti mil lenger nord, til Ernakulam.